New Hampshire

**New Hampshire** on Yhdysvaltain koilliskulmassa sijaitseva osavaltio, yksi 13 alkuperäisestä siirtokunnasta. Osavaltion pääkaupunki on Concord ja pinta-ala 24&nbsp;239&nbsp;km². Asukkaita on 1&nbsp;316&nbsp;470 (v. 2014). New Hampshire sai osavaltion aseman yhdeksäntenä osavaltiona 21. kesäkuuta 1788. Osavaltion rajanaapureita ovat Vermont, Massachusetts ja Maine ja pohjoisessa Kanada.

## Maantiede
New Hampshire kuuluu Yhdysvaltojen pienimpiin osavaltioihin. Sen maisema on monipuolinen järvineen, vuorineen ja merenrantoineen. Se kuuluu Appalakkien alueeseen.

Osavaltion rajanaapureina ovat Vermont lännessä, Massachusetts etelässä ja Maine idässä. Pohjoispuolella on Kanada.

Concordissa on kuuminta heinäkuussa, jolloin keskimääräinen ylin lämpötila on 27,9 astetta. Keskimääräinen alin on pakkasen puolella marraskuusta maaliskuuhun, alimmillaan tammikuussa −12 astetta.


Tiedosto:Map of New Hampshire NA.png|New Hampshiren kartta.
Tiedosto:New hampshire in autumn.jpg|Osavaltion luonto syksyllä.
Tiedosto:Lake Winnipesaukee and the Ossipee Mountains.jpg|Lake Winnipesaukee.


## Historia
Englantilaiset uudisasukkaat asuttivat New Hampshiren aluetta Kuningas Jaakko I:n käskystä vuodesta 1623 alkaen. New Hampshire oli ensimmäinen siirtokunta joka julistautui itsenäiseksi ja kirjoitti oman perustuslakinsa, ja osavaltioista yhdeksäntenä hyväksymässä Yhdysvaltojen perustuslain.

## Hallinto
Lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 24 jäsentä, alahuoneessa eli edustajainkokouksessa on peräti 400 jäsentä – kukin heistä edustaa noin 3&nbsp;000 asukasta.

Ylintä toimeenpanovaltaa käyttää kuvernööri.

## Talous

New Hampshiren maatalouden tärkeimpiä tuotteita ovat kasvihuoneiden ja taimitarhojen tuotteet. Myös maitotuotteita, munia, vaahterasiirappia ja maissia tuotetaan alueella. Teollisuuden puolella tärkeimpiä tuotteita ovat tietokoneet ja elektroniikka.

New Hampshire on Yhdysvaltojen ainoa osavaltio, jossa ei ole arvonlisä- eikä tuloveroa palkkatuloille. Osavaltion perustuslaki takaa kansalaisilleen oikeuden vallankumoukseen tilanteessa, jossa heidän vapautensa on vaarantunut.

## Liikenne
New Hampshiressä on 12 lentoasemaa, joista kahdeksalla oli kaupallista liikennettä vuonna 2015. Niistä vilkkain oli Manchester-Bostonin lentoasema, jolta lähti noin 1&nbsp;026&nbsp;000 matkustajaa vuonna 2015. Muut suurimmat olivat Portsmouthin lentoasema (46&nbsp;000) ja Lebanonin lentoasema (10&nbsp;100).

New Hampshiressa on 739 kilometriä aktiivista rautatietä. Suurin yksittäinen rautatien omistaja on osavaltio, jonka hallinnassa on 322 ratakilometriä. Amtrakin matkustajajunista New Hampshiren halki kulkevat *Downeaster* ja *Vermonter*. Rahtia New Hampshiressä kuljettaa yhdeksän rautatieyhtiötä, niiden joukossa Green Mountain Railroad, Guilford Rail Service, New England Central Railroad ja St. Lawrence & Atlantic Railroad.

Osavaltion ainoa satama on Portsmouthin satama.

## Väestö

New Hampshiren 1,3 miljoonasta asukkaasta 94,4&nbsp;% on Yhdysvaltojen väestönlaskennassa valkoisiksi luokiteltuja. Osuus on suurempi kuin Yhdysvalloissa keskimäärin.

New Hamphsiren suurimmat kaupungit ovat Manchester (110&nbsp;000 asukasta vuonna 2012) , Nashua (87&nbsp;000 asukasta) ja Concord (43&nbsp;000 asukasta).

## Kulttuuri ja urheilu
New Hampshiressa on noin 30 hiihtokeskusta, joista monien hissit kuljettavat matkailijoita kesälläkin. Tuhannet nuoret viettävät aikaansa osavaltion metsissä kesäleireillä.

Syksyisin järjestetään New Hampshiren omat Ylämaan kisat. osavaltiolla on myös oma virallinen tartaani-kankaansa.

New Hampshire Fisher Cats pelaa baseballin itäisessä liigassa. Manchester Monarchs pelaa jääkiekkoa AHL:ssä.

## Lähteet